**2021 թվականի առաջին կիսամյակում ՀՀ պետական բյուջեի**

**կատարման ամփոփ բնութագիրը**

2021 թվականի առաջին կիսամյակում ՀՀ պետական բյուջեի եկամուտները կազմել են 790.9 մլրդ դրամ, ծախսերը` 866.3 մլրդ դրամ, պակասուրդը՝ շուրջ 75.5 մլրդ դրամ: Բյուջեի եկամուտների, ծախսերի և պակասուրդի կատարողականներն առաջին կիսամյակի ճշտված ծրագրային ցուցանիշների համեմատ կազմել են համապատասխանաբար 107.2%, 86.6% և 28.8%: Եկամուտների, ծախսերի և պակասուրդի տարեկան ճշտված ծրագրով սահմանված ցուցանիշները կատարվել են համապատասխանաբար 49.4%-ով, 44.7%-ով և 22.4%-ով: Նշենք, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական կատարումը: «Հայաստանի Հանրապետության 2021 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի և «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության որոշման 1-ին կետի 11-րդ ենթակետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

*ՀՀ պետական բյուջեի եկամուտները*

2020 թվականի առաջին կիսամյակի համեմատ պետական բյուջեի եկամուտներն աճել են 10.3%‑ով կամ 74.2 մլրդ դրամով, որը հիմնականում պայմանավորված է հարկային եկամուտների աճով:

Պետական բյուջեի եկամուտների 94.9%-ը ձևավորվել է հարկային եկամուտների և պետական տուրքերի, 0.5%-ը` պաշտոնական դրամաշնորհների, 4.6%-ը` այլ եկամուտների հաշվին:

2021 թվականի առաջին կիսամյակում ՀՀ պետական բյուջե են մուտքագրվել 750.2 մլրդ դրամ հարկային եկամուտներ և պետական տուրքեր, որոնք 7.7%-ով գերազանցել են առաջին կիսամյակի ծրագրային ցուցանիշը: 2020 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 10.3%‑ով կամ 69.9 մլրդ դրամով, որը հիմնականում պայմանավորված է ավելացված արժեքի հարկի, մաքսատուրքի, շահութահարկի, սոցիալական վճարի, ինչպես նաև այլ հարկերի գծով մուտքերի աճով:

Հաշվետու ժամանակահատվածի հարկային եկամուտների և պետական տուրքերի 32.3%‑ն ապահովվել է ավելացված արժեքի հարկի հաշվին: Այն կազմել է շուրջ 242.3 մլրդ դրամ, որից ավելի քան 143.4 մլրդ դրամը ստացվել է ՀՀ ներմուծվող ապրանքների, 98.8 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 143.4 մլրդ դրամ գումարից շուրջ 58.5 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: Նախորդ տարվա նույն ժամանակահատվածի համեմատ ավելացված արժեքի հարկի մուտքերն աճել են 13.6%-ով կամ շուրջ 29 մլրդ դրամով: Աճը պայմանավորված է ինչպես ՀՀ ներմուծվող ապրանքներից, այնպես էլ ՀՀ‑ում արտադրվող ապրանքների ու ծառայությունների շրջանառությունից ստացված մուտքերի աճով: Մասնավորապես՝ 13.8% (17.4 մլրդ դրամ) աճ է գրանցվել ներմուծման գծով, այդ թվում՝ 17.4% (8.7 մլրդ դրամ) աճ՝ Եվրասիական տնտեսական միության անդամ պետություններից ներմուծվող ապրանքների համար: 13.2%-ով (11.5 մլրդ դրամով) աճել են ՀՀ‑ում արտադրվող ապրանքների ու ծառայությունների շրջանառությունից ստացված ավելացված արժեքի հարկի գծով մուտքերը:

Պետական բյուջեի հարկային եկամուտների ու պետական տուրքերի 5.8%-ն ապահովվել է ակցիզային հարկի հաշվին` կազմելով շուրջ 43.8 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 21.6 մլրդ դրամ, ներմուծվող ենթաակցիզային ապրանքների հարկումից՝ 22.2 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերը նվազել են 16.9%-ով կամ 8.9 մլրդ դրամով՝ հիմնականում պայմանավորված հանրապետությունում արտադրվող ենթաակցիզային ապրանքների գծով մուտքերի 26.2% (7.7 մլրդ դրամ) նվազմամբ: Նախորդ տարվա նույն ժամանակահատվածի համեմատ ներմուծվող ենթաակցիզային ապրանքների գծով մուտքերը ևս նվազել են՝ 5.2%‑ով կամ 1.2 մլրդ դրամով:

2021 թվականի առաջին կիսամյակում պետական բյուջեի հարկային եկամուտների ու պետական տուրքերի 14.5%-ն ապահովվել է շահութահարկի հաշվին` կազմելով 108.8 մլրդ դրամ և 11.8%-ով կամ 11.5 մլրդ դրամով գերազանցելով նախորդ տարվա նույն ժամանակահատվածի ցուցանիշը:

Պետական բյուջեի հարկային եկամուտների ու պետական տուրքերի 5.7%-ն ապահովվել է մաքսատուրքի հաշվին` կազմելով 42.5 մլրդ դրամ: 2020 թվականի առաջին կիսամյակի համեմատ մաքսատուրքի մուտքերն աճել են 42.4%-ով կամ 12.7 մլրդ դրամով:

2021 թվականի առաջին կիսամյակում ՀՀ պետական բյուջե է մուտքագրվել շուրջ 210.6 մլրդ դրամ եկամտային հարկ՝ ապահովելով հարկային եկամուտների և պետական տուրքերի 28.1%‑ը: Նախորդ տարվա նույն ժամանակահատվածի համեմատ եկամտային հարկի մուտքերն աճել են 1.7%-ով կամ 3.5 մլրդ դրամով:

Ավելի քան 14.3 մլրդ դրամ են կազմել շրջանառության հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 1.9%‑ը: Նախորդ տարվա նույն ժամանակահատվածի համեմատ շրջանառության հարկի մուտքերը նվազել են 2.2%-ով կամ 316 մլն դրամով:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել ավելի քան 20.6 մլրդ դրամ սոցիալական վճար` ապահովելով հարկային եկամուտների և պետական տուրքերի 2.8%-ը և 90.5%-ով կամ 9.8 մլրդ դրամով գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Կուտակային կենսաթոշակների մասին» ՀՀ օրենքում կատարված փոփոխություններով, որոնց համաձայն 2021 թվականի հունվարի 1-ից սոցիալական վճարի անհատի մասնաբաժնում՝ հաշվարկված աշխատավարձի նկատմամբ, պետության մասնակցությունը նվազել է մեկ տոկոսային կետով՝ կազմելով 6.5%, իսկ աշխատողի մասնակցությունը նույնքան ավելացել է՝ կազմելով 3.5%: Բացի այդ, բարձրացվել է անձի ամսական համախառն եկամտի առավելագույն չափը՝ նախկին 500 հազար դրամի փոխարեն սահմանվելով 1,020 հազար դրամ՝ նվազագույն աշխատավարձի 15-ապատիկը, իսկ տարեկան համախառն եկամուտը՝ 12,240 հազար դրամ կամ նվազագույն աշխատավարձի 180-ապատիկը:

2021 թվականի առաջին կիսամյակում բնապահպանական հարկի և բնօգտագործման վճարների գծով եկամուտները կազմել են 34 մլրդ դրամ՝ ապահովելով պետական բյուջեի հարկային եկամուտների և պետական տուրքերի 4.5%‑ը: Նախորդ տարվա նույն ժամանակահատվածի համեմատ նշված մուտքերն աճել են 17%-ով կամ 4.9 մլրդ դրամով՝ հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով մուտքերի աճով, որոնք կազմել են 30.2 մլրդ դրամ՝ 23.8%-ով (5.8 մլրդ դրամով) գերազանցելով նախորդ տարվա նույն ժամանակահատվածի փաստացի ցուցանիշը: Միևնույն ժամանակ, ՀՀ ներմուծվող շրջակա միջավայրին վնաս պատճառող ապրանքների համար մուտքերի գծով արձանագրվել է անկում՝ 46.6%-ով (1 մլրդ դրամով):

Հաշվետու ժամանակահատվածում պետական բյուջեի հարկերի և տուրքերի 2.7%-ը ձևավորվել է այլ հարկերի հաշվին՝ կազմելով շուրջ 20.6 մլրդ դրամ: Մասնավորապես` 13.4 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 3.3 մլրդ դրամ՝ ռադիոհաճախականության օգտագործման պարտադիր վճարները, 1.7 մլրդ դրամ՝ ճանապարհային հարկը, 1.1 մլրդ դրամ` հարկային օրենսդրության խախտման համար սահմանված տուգանքները, 553.3 մլն դրամ՝ ԵՏՄ անդամ չհանդիսացող պետություններից ՀՀ տարածք ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 426.3 մլն դրամ՝ հանրային ծառայությունների կարգավորման պարտադիր վճարները: Նախորդ տարվա նույն ժամանակահատվածի համեմատ այլ հարկերի փաստացի ցուցանիշն աճել է 89.8%-ով կամ 9.7 մլրդ դրամով: Աճն արձանագրվել է հիմնականում դրոշմանիշային վճարների գծով՝ պայմանավորված 2021 թվականի հունվարի 1-ից «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքում կատարված փոփոխությունների համաձայն դրոշմանիշային վճարների դրույքաչափերի բարձրացմամբ:

Հաշվետու ժամանակահատվածում հարկերի անցումային գերավճարից մարված հարկային պարտավորությունների գումարը կազմել է շուրջ 4.1 մլրդ դրամ` նախորդ տարվա առաջին կիսամյակի 193.6 մլն դրամի դիմաց:

2021 թվականի առաջին կիսամյակում պետական բյուջե են մուտքագրվել 16.8 մլրդ դրամ պետական տուրքեր` կազմելով առաջին կիսամյակի ծրագրի 86.3%-ը: Շեղումը հիմնականում պայմանավորված է օրենքով սահմանված այլ ծառայությունների և գործողությունների, պետական գրանցման և լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար սահմանված պետական տուրքերի կատարողականով: Նշված մուտքերը կազմել են համապատասխանաբար 5.8 մլրդ դրամ, 2.3 մլրդ դրամ և 4.6 մլրդ դրամ կամ առաջին կիսամյակի ծրագրային ցուցանիշների համապատասխանաբար 71.2%-ը, 79.2%-ը և 90.7%‑ը:

Օրենքով սահմանված այլ ծառայությունների և գործողությունների համար գանձվող տուրքերի առաջին կիսամյակի ծրագրային ցուցանիշի համեմատ շեղումը հիմնականում պայմանավորված է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի և oրենքով սահմանված դեպքերում ծանուցման ենթակա գործունեությամբ զբաղվելու իրավունք ձեռք բերելու համար բյուջե մուտքագրված տուրքերով, որոնք կազմել են համապատասխանաբար 3.4 մլրդ դրամ և 1 մլրդ դրամ՝ 38.9%-ով (2.2 մլրդ դրամով) և 30.4%-ով (448 մլն դրամով) զիջելով առաջին կիսամյակի կանխատեսված ցուցանիշը:

Պետական գրանցման համար գանձվող տուրքերի կատարողականը հիմնականում պայմանավորված է ավտոմոբիլի հաշվառման համարանիշ (բացառությամբ տարանցիկ և ժամանակավոր համարանիշի) տալու, գյուղատնտեսական ինքնագնաց մեքենայի գրանցման, պետական համարանիշ տալու, ինչպես նաև կորցրած պետական համարանիշը վերականգնելու, լիցենզառուներին տրանսպորտային միջոցների պարտադիր տեխնիկական զննության համապատասխան նմուշի փաստաթուղթ տրամադրելու և ավտոմոբիլի, մոտոտրանսպորտային միջոցի, տրիցիկլի, քվադրիցիկլի, կցորդի (կիսակցորդի) հաշվառման վկայագիր տալու համար բյուջե մուտքագրված տուրքերի կատարողականով, որոնք կազմել են համապատասխանաբար 847.8 մլն դրամ, 358.5 մլն դրամ և 434.9 մլն դրամ՝ 29.4%-ով (353 մլն դրամով), 34.8%-ով (191.5 մլն դրամով) և 27.5%‑ով (165.1 մլն դրամով) զիջելով կանխատեսված ցուցանիշը:

Լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի կատարողականը հիմնականում պայմանավորված է մաքսային բնագավառում գանձված տուրքերով, որոնք կազմել են 1.6 մլրդ դրամ կամ առաջին կիսամյակի ծրագրային ցուցանիշի 64.7%-ը:

Առաջին կիսամյակի ծրագրային ցուցանիշի զգալի գերազանցում է արձանագրվել հյուպատոսական ծառայությունների կամ գործողությունների համար գանձվող տուրքերի գծով, որոնք կազմել են շուրջ 1.7 մլրդ դրամ՝ 2 անգամ (840.5 մլն դրամով) գերազանցելով առաջին կիսամյակի կանխատեսված ցուցանիշը:

Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու համար գանձվող տուրքերն առաջին կիսամյակի ծրագրային ցուցանիշը գերազանցել են 9.5%-ով (101.1 մլն դրամով)՝ կազմելով շուրջ 1.2 մլրդ դրամ:

Նախորդ տարվա առաջին կիսամյակի համեմատ պետական տուրքի գծով մուտքերն աճել են 12.4%‑ով կամ 1.9 մլրդ դրամով: Աճը հիմնականում ձևավորվել է հյուպատոսական ծառայությունների կամ գործողությունների ու օրենքով սահմանված այլ ծառայությունների և գործողությունների համար գանձվող տուրքերի համապատասխանաբար 149% (1 մլրդ դրամ) և 13% (670.1 մլն դրամ) աճի ու լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի 13.6% (728.4 մլն դրամ) նվազման արդյունքում: Վերջինս հիմնականում պայմանավորված է վիճակախաղերի, շահումներով խաղերի ու մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառում լիցենզիաներ տալու համար գանձվող տուրքերի նվազմամբ, որոնք կազմել են շուրջ 1.1 մլրդ դրամ՝ 48.6%-ով (1 մլրդ դրամով) զիջելով նախորդ տարվա նույն ժամանակահատվածի փաստացի ցուցանիշը: Նախորդ տարվա առաջին կիսամյակի համեմատ զգալի աճ է արձանագրվել նաև ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների, դատարան տրվող հայցադիմումների, դիմումների, դատարանի դատական ակտերի դեմ վերաքննիչ ու վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու և պետական գրանցման համար գանձվող տուրքերի գծով, որոնք համապատասխանաբար 61.1%-ով (374.1 մլն դրամով), 29.5%-ով (264.2 մլն դրամով) և 12.1%‑ով (252.8 մլն դրամով) գերազանցել են նախորդ տարվա նույն ժամանակահատվածի փաստացի ցուցանիշները:

2021 թվականի առաջին կիսամյակում ստացվել են ավելի քան 4.3 մլրդ դրամ պաշտոնական դրամաշնորհներ՝ կազմելով կիսամյակային ծրագրով նախատեսված մուտքերի 28.8%-ը: Միջոցները տրամադրվել են նպատակային ծրագրերի շրջանակներում, և վերջիններիս կատարման աստիճանով պայմանավորված՝ կազմել են ծրագրված մուտքերի 38.6%-ը: Չեն ստացվել Հայաստանում կորոնավիրուսային վարակի (COVID-19) կանխարգելման նպատակով Հայաստանի կառավարությանը Եվրամիության կողմից բյուջետային աջակցության համաձայնագրով նախատեսված 3.8 մլրդ դրամի (6 մլն եվրո) միջոցները: Նշված համաձայնագրով նախատեսված 30 մլն եվրոյից 24 մլն եվրոն հատկացվել էր 2020 թվականին, իսկ 6 մլն եվրոն նախատեսվում է հատկացնել 2021 թվականին: Հաշվետու ժամանակահատվածում պետական բյուջե մուտքագրված պաշտոնական դրամաշնորհները 79.8%-ով կամ 1.9 մլրդ դրամով գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում ՀՀ պետական բյուջեի այլ եկամուտները կազմել են 36.3 մլրդ դրամ՝ 38.7%-ով (10.1 մլրդ դրամով) գերազանցելով առաջին կիսամյակում ծրագրված մուտքերը և 6.9%-ով (2.3 մլրդ դրամով)՝ նախորդ տարվա նույն ժամանակահատվածի ցուցանիշը: Մուտքերի ծրագրի գերազանցումը, ինչպես նաև նախորդ տարվա համեմատ աճը հիմնականում պայմանավորված է բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվող տոկոսավճարներով:

2021 թվականին ՀՀ կադաստրի կոմիտեի նախորդ տարվա ծախսերի նկատմամբ եկամուտների գերազանցումից մուտքեր չեն ստացվել՝ համապատասխան արտաբյուջետային հաշիվը փակելու հետ կապված: Արդյունքում 2020 թվականից ՀՀ կադաստրի կոմիտեի կողմից գույքի նկատմամբ իրավունքների պետական գրանցում, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծառայությունների մատուցման դիմաց ստացվող եկամուտները մուտքագրվում են պետական բյուջե և համապատասխան ծախսերը, անկախ տվյալ եկամուտների հավաքման աստիճանից, կատարվում են պետական բյուջեից։

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել է 13.1 մլրդ դրամ՝ 116%-ով գերազանցելով առաջին կիսամյակի ծրագիրը (7 մլրդ դրամով) և 56.8%-ով (4.7 մլրդ դրամով)՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2021 թվականի առաջին կիսամյակի ընթացքում պետական բյուջեի մուտքերի գերակատարմամբ և ելքերի կիսամյակային ծրագրային ցուցանիշի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ: Տոկոսագումարների գերակատարմանը նպաստել է նաև նախորդ տարվա նույն ժամանակահատվածի համեմատ ավանդի ներդրման տոկոսադրույքի 0.97 տոկոսային կետով աճը: Վերոհիշյալ հանգամանքներով, 2021 թվականի առաջին կիսամյակում տեղաբաշխված եվրապարտատոմսերով, որոնցից ստացված միջոցները նույնպես ավանդադրվել են, ինչպես նաև գանձապետական միասնական հաշվի միջին օրական մնացորդը ցածր մակարդակում պահելու մոտեցմամբ է պայմանավորված նախորդ տարվա նույն ժամանակահատվածի համեմատ զուտ տոկոսագումարների 4.7 մլրդ դրամով ավել ստացումը: 2021 թվականի առաջին կիսամյակի ընթացքում ՀՀ կենտրոնական բանկի և ՀՀ ֆինանսների նախարարության միջև կնքվել են թվով 106 ավանդային պայմանագրեր` 1.006 մլրդ դրամ ընդհանուր գումարով (նախորդ տարի նույն ժամանակահատվածում կնքվել էր 89 ավանդային պայմանագիր` 727 մլրդ դրամ ընդհանուր գումարով): Հաշվետու ժամանակահատվածում ներդրված ավանդների միջին մեծությունը կազմել է շուրջ 9.7 մլրդ դրամ, որը 1.3 մլրդ դրամով ավել է նախորդ տարվա նույն ժամանակահատվածի համապատասխան ցուցանիշից: 2021 թվականի առաջին կիսամյակում ներդրված ավանդների միջին կշռված տոկոսադրույքը կազմել է 6.13%` 2020 թվականի առաջին կիսամյակի 5.16%-ի դիմաց: Հաշվետու ժամանակահատվածի վերջի դրությամբ գանձապետական միասնական հաշվի ընդհանուր մնացորդի ժամանակավորապես ազատ դրամական միջոցներից Կենտրոնական բանկում ներդրված էր 515 մլրդ դրամ:

Պետական սեփականություն հանդիսացող գույքի վարձակալության դիմաց պետական բյուջե է մուտքագրվել 557.5 մլն դրամ՝ 4.3%-ով գերազանցելով առաջին կիսամյակում ծրագրված մուտքերը և 3.1 անգամ (375.5 մլն դրամով)՝ նախորդ տարվա նույն ժամանակահատվածի ցուցանիշը: Մուտքերի աճը հիմնականում պայմանավորված է «Վեոլիա Ջուր» ՓԲԸ կողմից ՀՀ պետական բյուջե փոխանցված վարձակալական վճարների աճով, որոնք կազմել են 365.5 մլն դրամ՝ նախորդ տարվա 3.1 մլն դրամի դիմաց:

Իրավաբանական անձանց կապիտալում կատարված ներդրումներից հաշվետու ժամանակահատվածում ստացվել են 53.3 մլն դրամ շահութաբաժիններ՝ կազմելով առաջին կիսամյակում կանխատեսված մուտքերի 53.3%-ը և 95.8%‑ով (1.2 մլրդ դրամով) զիջելով նախորդ տարվա նույն ժամանակահատվածի ցուցանիշը: Վերջինս պայմանավորված է 2020 թվականին ՀՀ ՏԿԵՆ քաղաքացիական ավիացիայի կոմիտեի կառավարման ներքո գտնվող ընկերություններում պետական մասնակցության դիմաց ստացված շահութաբաժինների մուտքերով:

Պետության կողմից տրված վարկերի օգտագործման դիմաց հաշվետու ժամանակահատվածում ստացվել են ավելի քան 5.1 մլրդ դրամ տոկոսավճարներ, որոնք կիսամյակային ծրագրային ցուցանիշն ապահովել են 74%-ով և 30%‑ով կամ 2.2 մլրդ դրամով զիջել նախորդ տարվա նույն ժամանակահատվածի ցուցանիշը: Մասնավորապես` շուրջ 5.1 մլրդ դրամ են կազմել ռեզիդենտներին տրամադրված վարկերի օգտագործման տոկոսավճարները, 42.9 մլն դրամ՝ ոչ ռեզիդենտներին տրամադրված վարկերի օգտագործման տոկոսավճարները, որոնք կազմել են առաջին կիսամյակի ծրագրային ցուցանիշների համապատասխանաբար 73.8%-ը և 105.1%-ը: Մուտքերի կատարողականը, ինչպես նաև նախորդ տարվա համեմատ անկումը հիմնականում պայմանավորված է ռեզիդենտներին տրամադրված վարկերի օգտագործման տոկոսավճարների կատարողականով:

Հաշվետու ժամանակահատվածում պետական բյուջե են մուտքագրվել շուրջ 560.5 մլն դրամ այլ կատեգորիաներում չդասակարգված տրանսֆերտներ՝ 9.4%-ով գերազանցելով առաջին կիսամյակի ծրագիրը: Նշված մուտքերը 59.3%-ով կամ 814.9 մլն դրամով զիջել են նախորդ տարվա ցուցանիշը՝ պայմանավորված 2020 թվականի առաջին կիսամյակում ՀՀ կորոնավիրուսային վարակի (COVID-19) կանխարգելման, վերահսկման, բուժման և հաղթահարման ապահովման միջոցառումների ֆինանսավորման նպատակով ավելի քան 1.1 մլրդ դրամ միջոցների ստացմամբ:

2021 թվականի առաջին կիսամյակի ընթացքում ավելի քան 7.3 մլրդ դրամ է ստացվել իրավախախտումների համար գործադիր, դատական մարմինների կողմից կիրառվող պատժամիջոցներից՝ 56.4%‑ով կամ 2.6 մլրդ դրամով գերազանցելով առաջին կիսամյակում ծրագրված մուտքերը և 30.4%-ով կամ 1.7 մլրդ դրամով՝ նախորդ տարվա նույն ժամանակահատվածի ցուցանիշը, որը հիմնականում պայմանավորված է ՀՀ ոստիկանության կողմից կիրառված պատժամիջոցների արդյունքում գանձված գումարների աճով:

Այլ եկամուտներից ավելի քան 9.4 մլրդ դրամը ստացվել է ապրանքների մատակարարումից և ծառայությունների մատուցումից` 55.6%‑ով (3.4 մլրդ դրամով) գերազանցելով առաջին կիսամյակի ծրագիրը, որը հիմնականում պայմանավորված է ՀՀ կադաստրի կոմիտեի, ՀՀ ոստիկանության և ՀՀ արդարադատության նախարարության կողմից ապահովված եկամուտների կատարողականով: Ապրանքների մատակարարումից և ծառայությունների մատուցումից եկամուտները 20.8%-ով (1.6 մլրդ դրամով) գերազանցել են նախորդ տարվա նույն ժամանակահատվածի ցուցանիշը, որը հիմնականում պայմանավորված է ՀՀ արդարադատության նախարարության հարկադիր կատարումն ապահովող ծառայության, ՀՀ կադաստրի կոմիտեի և ՀՀ ոստիկանության կողմից մատուցվող ծառայությունների դիմաց ստացված մուտքերի աճով:

Օրենքով և այլ իրավական ակտերով սահմանված այլ եկամուտների գծով առաջին կիսամյակի ընթացքում պետական բյուջե է մուտքագրվել 190.6 մլն դրամ՝ կազմելով կիսամյակային ծրագրի 14.6%-ը և 74.7%‑ով (563 մլն դրամով) զիջելով նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2021 թվականի հունվար-հունիս ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 13.2%-ով կամ 100.7 մլրդ դրամով՝ հիմնականում պայմանավորված ոչ ֆինանսական ակտիվների, նպաստների, դրամաշնորհների և պարտքի սպասարկման գծով ծախսերի աճով:

Ընթացիկ ծախսերը հաշվետու ժամանակահատվածում կազմել են 789.3 մլրդ դրամ կամ առաջին կիսամյակի ծրագրային ցուցանիշի 89.8%-ը: Նախորդ տարվա նույն ժամանակահատվածի համեմատ ընթացիկ ծախսերն աճել են 9.6%-ով կամ 69.4 մլրդ դրամով:

Հաշվետու ժամանակահատվածում 75.6 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է ծրագրի 93%‑ը և 1.7%-ով (1.3 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից օգտագործվել է առաջին կիսամյակի ծրագրով նախատեսված միջոցների 76.5%‑ը՝ 69.7 մլրդ դրամ, որը նախորդ տարվա նույն ժամանակահատվածի համեմատ աճել է 5.5%-ով (3.6 մլրդ դրամով)` հիմնականում պայմանավորված պայմանագրային այլ ծառայությունների ձեռք բերման և շարունակական ծախսերի աճով:

Կառավարության պարտքի սպասարկմանը հաշվետու ժամանակահատվածում տրամադրվել է 87.1 մլրդ դրամ` կազմելով կիսամյակային ծրագրի 96.3%-ը: Մասնավորապես` նշված գումարից 53.1 մլրդ դրամը տրամադրվել է ներքին, շուրջ 34 մլրդ դրամն` արտաքին պարտքի սպասարկմանը, որոնք կազմել են կիսամյակային ծրագրված ցուցանիշների համապատասխանաբար 98.8%-ը և 92.7%-ը: 2020 թվականի նույն ժամանակահատվածի համեմատ պարտքի սպասարկման ծախսերն աճել են 9.1%-ով (7.3 մլրդ դրամով): Ընդ որում, ներքին տոկոսավճարների գծով արձանագրվել է 29.2% կամ 12 մլրդ դրամ աճ, իսկ արտաքին տոկոսավճարները նույն ժամանակահատվածում նվազել են 12.2%-ով կամ 4.7 մլրդ դրամով:

2021 թվականի առաջին կիամյակում ՀՀ պետական բյուջեից տրամադրվել են 59 մլրդ դրամի սուբսիդիաներ` կազմելով ծրագրային ցուցանիշի 90.4%-ը: Հաշվետու ժամանակահատվածում պետական բյուջեից տրամադրված սուբսիդիաները 9.3%-ով (5 մլրդ դրամով) գերազանցել են նախորդ տարվա նույն ցուցանիշը, որը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման, գյուղատնտեսական վարկերի տոկոսադրույքների սուբսիդավորման, գյուղատնտեսական հումքի մթերումների (գնումների) նպատակով տրամադրվող վարկերի տոկոսադրույքների սուբսիդավորման (կապված կորոնավիրուսի հետևանքով գյուղատնտեսական վարկերի պայմանների բարելավման հետ) և Համաշխարհային բանկի աջակցությամբ իրականացվող առևտրի և ենթակառուցվածքների զարգացման ծրագրի շրջանակներում տրամադրված սուբսիդիաների համապատասխանաբար 42.4 անգամ, 1.6 անգամ, 3.2 անգամ և 3.8 անգամ աճով:

Հաշվետու ժամանակահատվածում ՀՀ պետական բյուջեից տրամադրվել են 90.1 մլրդ դրամ դրամաշնորհներ՝ կազմելով ծրագրի 87.2%-ը, որից 88.5 մլրդ դրամը հատկացվել է պետական հատվածի այլ մակարդակներին, 1.6 մլրդ դրամը` միջազգային կազմակերպություններին: Մասնավորապես, համայնքների բյուջեներին տրամադրվել են 32.3 մլրդ դրամ համահարթեցման դոտացիաներ՝ կազմելով առաջին կիսամյակի ծրագրի 100%-ը և 16.7%‑ով (4.6 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Ավելի քան 51 մլրդ դրամ են կազմել այլ ընթացիկ դրամաշնորհները՝ ապահովելով կիսամյակային ծրագրի 87.3% կատարողական և 28.1%-ով (11.2 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի 2.8 անգամ (շուրջ 8 մլրդ դրամ) աճով: Նախորդ տարվա նույն ժամանակահատվածի համեմատ պետական բյուջեից տրամադրված դրամաշնորհներն աճել են 18.8%‑ով կամ 14.2 մլրդ դրամով, որը հիմնականում պայմանավորված է այլ ընթացիկ դրամաշնորհների և համայնքներին համահարթեցման սկզբունքով տրամադրված դոտացիաների գծով ծախսերի աճով:

2021 թվականի առաջին կիսամյակի պետական բյուջեի ընթացիկ ծախսերի 37.7%-ը` ավելի քան 297.2 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և կազմելով առաջին կիսամյակի ծրագրված ցուցանիշի 95.3%-ը: Մասնավորապես` 172.6 մլրդ դրամ են կազմել կենսաթոշակները, 124.6 մլրդ դրամ` նպաստները: Նախորդ տարվա նույն ժամանակահատվածի համեմատ սոցիալական նպաստների և կենսաթոշակների գծով ծախսերն աճել են 11.3%‑ով կամ 30.2 մլրդ դրամով՝ հիմնականում պայմանավորված նպաստների գծով ծախսերի աճով: 2020 թվականի առաջին կիսամյակի համեմատ նպաստների գծով ծախսերն աճել են 30.3%‑ով կամ 29 մլրդ դրամով, որը հիմնականում արձանագրվել է ռազմական դրությամբ պայմանավորված ծախսերի արդյունքում: Վերջիններս կազմել են 40.4 մլրդ դրամ կամ առաջին կիսամյակի ծրագրի 93.5%-ը:

Հաշվետու ժամանակահատվածում պետական բյուջեի միջոցներից 110.5 մլրդ դրամ տրամադրվել է այլ ծախսերին` կազմելով կիսամյակային ծրագրի 81.6%‑ը և 7.6%-ով (7.8 մլրդ դրամով) գերազանցելով նախորդ տարվա նույն ցուցանիշը:

Ոչ ֆինանսական ակտիվների հետ գործառնությունները 2021 թվականի առաջին կիսամյակում կազմել են 77.1 մլրդ դրամ կամ ծրագրային ցուցանիշի 63.7%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունների ցուցանիշն աճել է 68.4%-ով (31.3 մլրդ դրամով), որը հիմնականում պայմանավորված է ոչ ֆինանսական ակտիվների գծով ծախսերի աճով: Ոչ ֆինանսական ակտիվների գծով ծախսերը կազմել են 77.7 մլրդ դրամ՝ ապահովելով կիսամյակային ծրագրի համեմատաբար ցածր՝ 64.3% կատարողական: Վերջինս հիմնականում պայմանավորված է տրանսպորտի, հասարակական կարգի, անվտանգության և դատական գործունեության, պաշտպանության ու ջրամատակարարման ոլորտներում իրականացվող ծրագրերի կատարողականով: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են 66.8%-ով կամ 31.1 մլրդ դրամով, որը հիմնականում պայմանավորված է ՀՀ պաշտպանության նախարարության շենքային պայմանների բարելավման ծախսերի աճով:

Ոչ ֆինանսական ակտիվների օտարումից հաշվետու ժամանակահատվածում ստացվել են 644.8 մլն դրամ մուտքեր՝ նախատեսված 1.3 մլն դրամի և 2020 թվականի նույն ժամանակահատվածում ստացված 834.1 մլն դրամի դիմաց:

*ՀՀ պետական բյուջեի պակասուրդը*

2021 թվականի առաջին կիսամյակում ՀՀ պետական բյուջեն կատարվել է շուրջ 75.5 մլրդ դրամ պակասուրդով՝ ծրագրված 262 մլրդ դրամի և նախորդ տարվա նույն ժամանակահատվածի 48.9 մլրդ դրամի դիմաց: Բյուջեի առաջին կիսամյակի համար ծրագրվածից զգալիորեն ցածր պակասուրդը հիմնականում պայմանավորված է ծախսերի համեմատ եկամուտների առավել բարձր կատարողականով: Արդյունքում ֆինանսավորման ներքին աղբյուրներում գրանցվել է բյուջեի ազատ միջոցների՝ նախատեսվածից ավել աճ, որն առաջին կիսամյակի ծրագրով նախատեսված 68.5 մլրդ դրամի փոխարեն կազմել է 261.9 մլրդ դրամ: Հաշվետու ժամանակահատվածում ֆինանսավորման ներքին աղբյուրները կազմել են ‑202.1 մլրդ դրամ, արտաքին աղբյուրները՝ 277.6 մլրդ դրամ՝ ծրագրված համապատասխանաբար ‑29.8 մլրդ դրամի և 291.7 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է 83.9 մլրդ դրամով՝ 24.7%-ով գերազանցելով կիսամյակային ծրագիրը: Մասնավորապես, գանձապետական պարտատոմսերի տեղաբաշխումից զուտ մուտքերի հաշվին ֆինանսավորումը կազմել է ավելի քան 83.9 մլրդ դրամ՝ 24.6%‑ով գերազանցելով կիսամյակային ծրագիրը: Ծրագրային ցուցանիշի գերակատարումը կապված է, շուկայական անորոշություններով պայմանավորված, կանխատեսածի համեմատ իրականացված ավելի մեծ ծավալով տեղաբաշխումների հետ: 23.9 մլն դրամ տրամադրվել է մուրհակների մարմանը` նախատեսված 32.9 մլն դրամի դիմաց, ինչը պայմանավորված է նրանով, որ թվով 13 մուրհակ մուրհակատերերի կողմից չեն ներկայացվել մարման։

2021 թվականի առաջին կիսամյակում ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑286.1 մլրդ դրամ` ծրագրված -97.1 մլրդ դրամի դիմաց: Մասնավորապես՝ առաջին կիսամյակի ծրագրով նախատեսվել է 36.7 մլրդ դրամ վարկերի տրամադրում ՀՀ ռեզիդենտներին, որից ավելի քան 5.9 մլրդ դրամը՝ արտաքին աջակցությամբ իրականացվող ծրագրերի շրջանակներում: Հունվար-հունիս ժամանակահատվածում տրամադրված վարկերի փաստացի ծավալը կազմել է 33.3 մլրդ դրամ, որից 25 մլրդ դրամը տրամադրվել է «Հայկական ատոմային էլեկտրակայան» ՓԲԸ-ին, շուրջ 5.8 մլրդ դրամը՝ Կորոնավիրուսի (COVID-19) տնտեսական հետևանքների չեզոքացման միջոցառումների, իսկ 2.6 մլրդ դրամը՝ արտաքին աջակցությամբ իրականացվող ծրագրերի շրջանակներում: Մասնավորապես՝ 1.7 մլրդ դրամ ենթավարկ է տրամադրվել Էլեկտրաէներգետիկ համակարգի զարգացման ծրագրի շրջանակներում, 706.3 մլն դրամ՝ Գյուղատնտեսության զարգացման միջազգային հիմնադրամի աջակցությամբ իրականացվող Ենթակառուցվածքների և գյուղական ֆինանսավորման աջակցության վարկային ծրագրի շրջանակներում, 155.8 մլն դրամ՝ ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման վարկային ծրագրի շրջանակներում և 40.4 մլն դրամ՝ Քաղաքային զարգացման ծրագրի շրջանակներում: Նախկինում պետական բյուջեից ռեզիդենտներին տրամադրված վարկերից վերադարձվել է 14.2 մլրդ դրամ՝ 7.8%-ով գերազանցելով առաջին կիսամյակի համար ծրագրված ցուցանիշը, ինչը հիմնականում պայմանավորված է կորոնավիրուսի (COVID-19) տնտեսական հետևանքների չեզոքացման 3-րդ միջացառման շրջանակներում տրամադրված վարկի վաղաժամկետ մարմամբ:

Հաշվետու ժամանակահատվածում 2 մլրդ դրամ են կազմել «Բարձրավոլտ էլեկտրական ցանցեր» ՓԲԸ-ի բաժնետոմսերի և կապիտալի իրացումից մուտքերը:

2021 թվականի առաջին կիսամյակում 5 մլրդ դրամ է տրամադրվել ՀՀ էկոնոմիկայի նախարարությանը՝ «Ձեռնարկատեր+Պետություն հակաճգնաժամային ներդրումներ» ոչ հրապարակային մասնագիտացված պայմանագրային ներդրումային ֆոնդի բաժնետոմսերի և կապիտալում այլ մասնակցության ձեռքբերման նպատակով: Եվս 2 մլրդ դրամ տրամադրվել է ՀՀ տարածքային կառավարման և ենթակառուցվածքների նախարարությանը՝ «ՀՀ ատոմային էլեկտրակայան» ՓԲԸ-ի բաժնետոմսերի և կապիտալում այլ մասնակցության ձեռքբերման նպատակով:

Հաշվետու ժամանակահատվածում ֆինանսավորման ներքին աղբյուրներում բյուջեի ազատ միջոցների աճը կազմել է 261.9 մլրդ դրամ՝ ծրագրված 68.5 մլրդ դրամի դիմաց:

2021 թվականի առաջին կիսամյակում ՀՀ պետական բյուջեի պակասուրդի արտաքին ֆինանսավորումը կազմել է 277.6 մլրդ դրամ՝ ապահովելով ծրագրված ցուցանիշի 95.2%‑ը: Արտաքին աղբյուրներում ծրագրված 355.7 մլրդ դրամի դիմաց 345.1 մլրդ դրամ են կազմել փոխառու զուտ միջոցները: Մասնավորապես՝ եվրապարտատոմսերի թողարկումից հաշվետու ժամանակահատվածում պետական բյուջե է մուտքագրվել 378.7 մլրդ դրամ, որից 136.8 մլրդ դրամն ուղղվել է կայունացման դեպոզիտային հաշվի համալրմանը:

Արտաքին դոնորների աջակցությամբ իրականացվող նպատակային վարկային ծրագրերի շրջանակներում ստացվել են 25.2 մլրդ դրամ վարկային միջոցներ՝ կազմելով կիսամյակային ծրագրի 65.4%-ը: Նշված գումարից 10 մլրդ դրամը ստացվել է Համաշխարհային բանկից, 7.2 մլրդ դրամը՝ Ասիական զարգացման բանկից, 2.8 մլրդ դրամը՝ Եվրոպական ներդրումային բանկից, 1.5 մլրդ դրամը՝ Գերմանիայի Վերականգնման վարկերի բանկից, 1.7 մլրդ դրամը՝ Եվրասիական զարգացման բանկից, 979.9 մլն դրամը՝ Վերակառուցման և զարգացման եվրոպական բանկից: 58.8 մլրդ դրամ տրամադրվել է արտաքին վարկերի մարմանը՝ կազմելով կիսամյակային ծրագրի 95.5%-ը: Շեղումը պայմանավորված է արտաքին վարկերի գծով ստացումների պլանի թերակատարմամբ ըստ առանձին վարկային ծրագրերի, SDR-ի՝ ԱՄՆ դոլարի նկատմամբ կանխատեսումային և փաստացի ձևավորված փոխարժեքի տարբերությամբ և արտարժույթների նկատմամբ ՀՀ դրամի կանխատեսումային ու փաստացի ձևավորված փոխարժեքների տարբերությամբ: Նշված գումարից 40.8 մլրդ դրամն ուղղվել է միջազգային կազմակերպությունների, 17.4 մլրդ դրամը` օտարերկրյա պետությունների և 614.1 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑67.5 մլրդ դրամ կամ կիսամյակային ծրագրով նախատեսված ցուցանիշի 105.5%-ը: Մասնավորապես՝ շուրջ 63 մլրդ դրամ հատկացվել է Արցախի Հանրապետությանը` որպես միջպետական վարկ, որն ամբողջությամբ ապահովել է կիսամյակային ծրագրային ցուցանիշը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 445.8 մլն դրամ կամ կիսամյակային ծրագրային ցուցանիշի 102.8%-ը՝ պայմանավորված ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Բաժնետոմսերի և կապիտալում այլ մասնակցության ձեռքբերման նպատակով առաջին կիսամյակում նախատեսված 1.4 մլրդ դրամը գրեթե ամբողջությամբ տրամադրվել է: Հաշվետու ժամանակահատվածում արտաքին աղբյուրներից ստացված վարկային և դրամաշնորհային միջոցների մնացորդը հաշվետու ժամանակահատվածում ավելացել է 3.5 մլրդ դրամով՝ նախատեսված 56.9 մլն դրամ օգտագործման դիմաց: